Gwede stuur versoek uit vir vinnige, goedkoop krag | Netwerk24
Deur Francois Williams 13 Desember 2019 16:23
'n Kragkrisis dreig in Suid-Afrika. Foto: Bloomberg
Die departement van minerale bronne en energie het soos die minister, Gwede Mantashe, beloof het, Vrydag 'n versoek uitgereik vir inligting oor kragopwekkingsopsies vir tussen 2 000 en 3 000 MW wat so gou moontlik en so goedkoop moontlik gebou kan word.
Dit kom te midde van Eskom se huidige kragkrisis wat Maandag 'n toppunt bereik het toe fase-6-beurtkrag skielik aangekondig is.
Dié versoek om inligting is al vroeër genoem as deel van die nuwe geïntegreerde hulpbronplan (IRP) wat Suid-Afrika se bloudruk vir kraglewering tot en met 2030 moet uitspel. Maar Mantashe het tot dusver gesloer om die daad by die woord te voeg.
Volgens sy departement is die versoek om inligting vir die ontwerp van 'n kragaankoopprogram vir risikoverligting.
Dit is om die huidige kragtekorte op kort tot medium termyn aan te vul. Eskom het vandeesweek gesê hy kort eintlik 5 000 MW se ekstra kragopwekking.
Volgens die departement moet aanbiedings teen einde Januarie ingedien word. Inligting oor die versoek om inligting is op die webblaaie www.ipp-projects.co.za of www.energy.gov.za of www.dmr.gov.za.
Die departement sê hy soek innoverende kragoplossings wat so gou moontlik aan die netwerk gekoppel kan word. Voorstelle van bestaande projekte, projekte wat tans in aanbou is asook nuwe projekte van alle tegnologieë sal oorweeg word.
Kragkoopkontrakte van 3, 5, 10, 15 en 20 jaar sal gebied word, en projekte moet binne 3 tot 6 maande of binne 6 tot 12 maande ná goedkeuring al krag aan die netwerk kan lewer.